Document ID: /fineweb-2-swissfilter-quality_10-filterrobots/filtered/02818.jsonl.gz/73

Sukladno uputama civilnih i crkvenih vlasti u Hrvatskoj katoličkoj misiji Luzern otkazano je slavljenje svetih misa, podjela sakramenata kao i sve druge pobožnosti. Dok nam je kretanje i druženje ograničeno želimo dati svoj doprinos u molitvi hrabreći jedni druge i moleći Gospodina da nas zaštiti i prati svojim smilovanjem. Uz praćenje duhovnih emisija na televizijskim, radijskim i mrežnim postajama u misiji je pokrenut i poseban molitveni lanac. Voditelj misije svaki dan priprema molitve koje su vjernicima dostupne na web i facebook stranici misije (www.hkm-luzern.ch i www.facebook.com/HKMLuzern/). Naše su molitve upućene za grad Luzern, švicarski i hrvatski narod, za oboljele od kornova virusa na čitavom svijetu, te posebno za liječnike i medicinsko osoblje koje za nas brine. Nakon strašnog potresa u naš smo molitveni lanac uključili sve nastradale i čitavi grad Zagreb.
Dok voditelj misije u kapelici slavi misu i predvodi molitvu, vjernici su u to vrijeme okupljeni oko «obiteljskog oltara». Nedjeljama je putem facebooka omogućen izravan video prijenos. Kapelica je ukrašena slikama vjernika koji su tako na simboličan način prisutni. Uz molitvu vjernici poste dva dana u tjednu. I ovaj križ ugroze korona virusom i sve ono što nas može snaći pridružujemo križu Kristovu odlučni ga slijediti. Pridružite nam se i Vi!
Raspored molitvenog programa:
Ponedjeljak – subota u 19.30 sati
Nedjelja u 11.00 sati